|  |
| --- |
| **Budapest Főváros VII. kerület Erzsébetváros Önkormányzata**  **dr. Jávori Péter irodavezető** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság 2024. február 06-ai rendkívüli ülésére**

|  |  |
| --- | --- |
| **Tárgy:** | Javaslat a NAV Dob utca 75-81. számú épülete előtti kizárólagos használatú várakozóhelyeivel kapcsolatos döntés meghozatalára |

**Készítette:**

Greifenstein János

közútkezelői referens

**Törvényességi szempontból kifogást nem emelek:**

dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

A Nemzeti Adó- és Vámhivatal (továbbiakban: NAV) a jelen előterjesztéshez mellékelt 1690447922. iktatószámú levelében a Budapest VII. kerület, Dob utca 75-81. számú székháza előtti 11 db – „Várakozni tilos”, alatta „kivéve NAV H-P 08:00-17:00” kiegészítő táblával ellátott jelzőtáblával jelölt – kizárólagos parkolóhely 2024. évre vonatkozó használatát kérelmezte a NAV szolgálati, vendég, és vezetői gépjárművei részére.

Budapest Főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet (a továbbiakban: Főv. Kgy. rendelet) szabályozza a várakozási övezetek területén a kizárólagos használatú várakozóhelyek ügykörét.

A Főv. Kgy. rendelet 36. §-a az alábbiak szerint rendelkezik:

***„****(1) Kizárólagos használatú várakozóhelyek kérelemre külön jogszabályban meghatározott szervek (a továbbiakban: kedvezményezett) épületeinél, legfeljebb azok homlokzatának hosszában jelölhetőek ki.*

*(2) A kizárólagos használatú várakozóhelyek létesítésére szóló hozzájárulást a tulajdonos önkormányzat egyetértése alapján az út forgalomtechnikai kezelője adja ki.”*

A fentiek, és az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet 35.8. pontjában meghatározott szervek (kedvezményezettek), többek között a közszolgálati tisztviselőkről szóló törvény, valamint a kormányzati igazgatásról szóló törvény hatálya alá tartozó szervek (jelen esetben a NAV) székhelyéül szolgáló épületeinél, azok homlokzatának hosszában igényelhető kizárólagos használatú várakozóhely.

A Főv. Kgy. rendelet 37. § (1) bekezdés b) pontja szerint a várakozási övezetben létesített kizárólagos használatú várakozóhelyekért a kedvezményezett a tulajdonos önkormányzatnak **várakozási megváltási díjat köteles fizetni**, amelynek éves összege várakozóhelyenként az adott területre érvényes egyórai várakozási díj és a kizárólagos használatú várakozóhelyet jelző tábla alatti kiegészítő táblán feltüntetett napi üzemidő szorzatának 250-szerese.

A fentiek alapján a Dob utca 75-81. szám előtti jelenleg kialakított 11 db kizárólagos használatú parkolóhely „Várakozni tilos”, alatta „kivéve NAV H-P 08:00-17:00” kiegészítő táblával ellátott jelzőtáblával jelölt – megváltási díjának egy évre vonatkozó összege az alábbiak szerint határozható meg:

250 x 600,- Ft /óra x 9 óra x 11 db parkolóhely = 14.850.000,- Ft (2024. évre vonatkozó éves díj)

A jelen ügyben a PKB jogosult dönteni a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III. 26.) rendelet 5. § (1) bekezdése alapján.

*„(1) Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága – a továbbiakban: Pénzügyi és Kerületfejlesztési Bizottság – gyakorolja az Önkormányzatot megillető tulajdonosi jogokat az alábbi kivételekkel:*

*a) azon tulajdonosi jogkörök, amelyeknek a gyakorlását magasabb szintű jogszabály a Képviselő-testület kizárólagos hatáskörébe utal;*

*b) azon tulajdonosi jogkörök, amelyeket e rendelet, vagy más önkormányzati rendelet utal a Képviselő-testület, a Képviselő-testület más bizottsága, vagy a polgármester hatáskörébe.*

A fentiekre tekintettel kérem, az alábbi határozati javaslatok elfogadását.

**Határozati javaslatok**

**1.**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága  …../2024. (II.06.) határozata a NAV Dob utca 75-81. számú épülete előtti kizárólagos használatú várakozóhelyei tárgyában**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet 36. § (2) bekezdése alapján Budapest Főváros VII. kerület Erzsébetváros Önkormányzata egyetértését adja Budapest VII. kerület, Dob utca 75-81. szám előtti 11 db parkolóhely Nemzeti Adó- és Vámhivatal általi kizárólagos használatához határozatlan időre.

**Felelős:** Niedermüller Péter polgármester

**Határidő:** azonnal

**2.**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága  …../2024. (II.06.) határozata a NAV Dob utca 75-81. számú épülete előtti kizárólagos használatú várakozóhelyeihez kapcsolódó megváltási díj megfizetése tárgyában.**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy a Budapest VII. kerület, Dob utca 75-81. szám előtti 11 db parkolóhely kizárólagos használata után 2024. évre vonatkozóan teljes évi megváltási díj fizetendő, melynek összege 14.850.000,- Ft.

**Felelős:** Niedermüller Péter polgármester

**Határidő:** azonnal

Budapest, 2024. január 25.

dr. Jávori Péter

irodavezető

Melléklet: a NAV 91690447922. iktatószámú levele